Diari Oficial de la Generalitat Valenciana


Sumari del DOGV 5375, del 26-10-2006 (2006/12493)

ACORD de 20 de setembre de 2006, del Ple del Consell General del Poder Judicial, de creació de fitxers de caràcter personal dependents dels òrgans judicials.
-------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/a/2006/09/20/(1)/dof/vci/html**

### Dades del document

Número de DOGV
:   5375

Data del DOGV
:   26-10-2006

Secció del DOGV
:   I. DISPOSICIONS GENERALS

Número del document
:   2006/12646


Data del document
:   20-09-2006

Organisme emissor
:   Consell General del Poder Judicial

Tipus de document
:   Acord

Descriptors 

:   * base de dades
    * dades personals
    * legislació
    * sistema judicial

ACORD de 20 de setembre de 2006, del Ple del Consell General del Poder Judicial, de creació de fitxers de caràcter personal dependents dels òrgans judicials. [2006/A12118]  
I  
Una de les novetats més notables de la Llei Orgànica 16/1994, reformadora de la Llei Orgànica del Poder Judicial, va ser la redacció que es va fer de l'article 230, precepte que significa de manera clara i rotunda la recepció en el món judicial dels mitjans informàtics. Tal precepte va reparar, en part, el buit normatiu que la millor doctrina denunciava respecte dels fitxers de dades personals existents en els jutjats i tribunals.  
A hores d'ara és possible incorporar a un suport informàtic qualsevol tipus de diligències i actuacions judicials. Això exigeix, com és lògic, accentuar les garanties de confidencialitat, privacitat i seguretat de les dades personals incorporades a tals fitxers judicials. Així, el número 3 de l'article 230 de la Llei Orgànica del Poder Judicial esmentada estableix que «Els processos que es tramiten amb suport informàtic garantiran la identificació i l'exercici de la funció jurisdiccional per l'òrgan que l'exerceix, així com la confidencialitat, privacitat i seguretat de les dades de caràcter personal que incloguen en els termes que establisca la llei». Ara bé, cal tenir en compte que estes garanties han de ser contrastades i de vegades matisades pel principi de publicitat que afecta, segons l'article 120 de la Constitució, les actuacions judicials.  
D'altra banda, el número 5 de l'esmentat precepte disposa que «Reglamentàriament el Consell General del Poder Judicial determinarà els requisits i la resta de condicions que afecten l'establiment i gestió dels fitxers automatitzats que estiguen sota la responsabilitat dels òrgans judicials, de manera que s'assegure el compliment de les garanties i drets establits en la Llei Orgànica 5/1992, de 29 d'octubre, de Regulació del Tractament Automatitzat de les Dades de Caràcter Personal». D'ací es dedueix que el fitxer judicial està subjecte a la Llei Orgànica 5/1992, actualment Llei Orgànica 15/1999, de 13 de desembre, de Protecció de Dades de Caràcter Personal, convertint-se així la dita llei en punt de referència dels nivells de protecció aplicables a estes. No obstant això, cal advertir la singularitat de l'activitat jurisdiccional i els interessos generals que hi subjauen, que exigeixen, de vegades, una limitació o modulació dels drets i garanties dels ciutadans. Per tal motiu, el mateix precepte habilita el Consell General del Poder Judicial perquè per via reglamentària determine «els requisits i la resta de condicions que afecten l'establiment i gestió dels fitxers automatitzats que estan sota la responsabilitat dels òrgans judicials»; previsió que permet que per via reglamentària es done resposta a alguns dels problemes derivats de les singularitats i peculiaritats inherents a l'activitat judicial.   
El mandat i l'habilitació reglamentària inclosos en l'esmentat article 230.5 de la Llei Orgànica del Poder Judicial és conseqüència directa de la consideració del Consell General del Poder Judicial com a òrgan de govern seu (article 122.2 de la Constitució); per això a este li correspon determinar el règim jurídic aplicable als fitxers que es troben sota la responsabilitat dels òrgans judicials, la creació dels fitxers esmentats, així com l'aprovació dels programes i aplicacions informàtiques que s'utilitzen en l'administració de justícia.  
Tal normativa, conseqüència de l'habilitació indicada, s'inclou en el Reglament número 1/2005, de 15 de setembre, dels Aspectes Accessoris de les Actuacions Judicials, fonamentalment en els articles 86 a 97, sota la rúbrica «De l'establiment i gestió dels fitxers automatitzats sota la responsabilitat dels òrgans judicials», que constitueixen el títol V; constatant-se en la seua exposició de motius l'exigència i vigència davant dels òrgans judicials dels drets d'autodeterminació informativa.  
Ara bé, com vulga que la Llei Orgànica 15/1999, d'11 de desembre, estén la seua protecció a tot tipus de tractament, automatitzat o no, de les dades de caràcter personal, així com a qualsevol modalitat d'ús posterior, siga o no automatitzat, el present acord ha de referir-se, en conseqüència, no sols a les dades enregistrades en suports automatitzats, sinó també a les que siguen objecte de registre manual, sempre que estes es troben incorporades a fitxers organitzats i susceptibles de tractament, automatitzat o no.  
Dins dels fitxers dels òrgans judicials han de distingir-se els jurisdiccionals i els no jurisdiccionals o governatius; distinció que recull l'article 87.1 de l'esmentat reglament. Cal entendre per fitxers jurisdiccionals aquells que inclouen un conjunt organitzat de dades de caràcter personal, qualsevol que siga la seua forma o modalitat de creació, emmagatzemament, organització i accés, que s'han obtingut com a conseqüència de l'exercici de la potestat jurisdiccional que correspon exclusivament als jutges i tribunals determinats en les lleis i en els tractats internacionals; i cal entendre per fitxers governatius aquells obtinguts o que consten en els procediments governatius.   
L'article 95.1 del reglament esmentat disposa que la creació de tals fitxers de caràcter personal s'efecutarà mitjançant un acord del Consell General del Poder Judicial, que es publicarà en el Boletín Oficial del Estado i en els diaris oficials de les comunitats autònomes, i es notificarà a l'Agència de Protecció de Dades.  
II  
És procedent acordar la creació dels fitxers de caràcter personal dependents dels òrgans judicials, referits en els annexos I i II que s'adjunten al present acord, que adoptaran l'estructura i mesures de seguretat declarades en els dits annexos.   
L'annex I es refereix als denominats fitxers jurisdiccionals, considerant-se la creació de dos fitxers: Assumptes jurisdiccionals i Registre d'assumptes. En el primer dels indicats es considera l'òrgan judicial que coneix del procediment com a responsable del tractament, ja que a este correspon, determinar, en el cas concret, la finalitat, contingut i ús que es fa del tractament amb subjecció a les normes processals que hi siguen aplicables i, en tot cas, a les funcions i competències que la Llei Orgànica del Poder Judicial atribueix als jutges, tribunals i secretaris judicials quan configura el disseny de l'Oficina Judicial, quedant el seu funcionament sota la dependència directa del secretari judicial. Serà a la seu de l'òrgan judicial on caldrà exercir, si pertoca, els drets d'accés, rectificació, cancel·lació i oposició concrets. L'exercici d'estos drets, atesa la naturalesa de l'activitat jurisdiccional, està subjecte al doble límit del règim processal aplicable en cada cas i de les previsions de l'article 93 del Reglament número 1/2005, de 15 de setembre, dels Aspectes Accessoris de les Actuacions Judicials.  
En el fitxer de Registre d'assumptes es preveu com a responsable del tractament el secretari judicial encarregat del registre.   
Per a ambdós tipus de fitxers es reconeix a les administracions públiques competents en la dotació de mitjans materials la condició d'encarregades del tractament, atés que són les responsables dels centres de tractament, locals, equips, sistemes, programes, així com del personal tècnic que intervé en el tractament. Per al Tribunal Suprem es preveu que l'actuació del Ministeri de Justícia com a encarregat de tractament haurà d'efectuar-se en coordinació amb el Gabinet d'Informació i Documentació de l'indicat alt tribunal. Amb vista a les mesures de seguretat, es preveu l'adopció d'aquelles qualificades de nivell alt, atés que la informació que es maneja en el marc del procés judicial pot ser considerada, amb caràcter general, sensible en la seua totalitat. En efecte, en alguns supòsits així ho seran per entrar en les categories a què es refereix l'article 7 de la Llei Orgànica del Protecció de Dades: ideologia, afiliació sindical, religió, creences, origen racial, salut o vida sexual. Però, fins i tot, els que no tinguen a veure directament amb estes qüestions poden guardar-hi alguna relació que justifica la seua especial protecció; o, simplement, per constar en un procés judicial, és possible que adquirisquen un caire o connotació per tercers fora de les actuacions judicials. A això cal afegir que, en aplicació de les normes processals, la major part de la informació personal que figura en els fitxers de dades judicials s'haurà obtingut sense que existisca el consentiment de la persona a qui pertanyen. Igualment, tampoc convé oblidar que el seu titular no podrà normalment recuperar la disposició i el control sobre tot allò que referit a ell consta en eixos registres.  
L'annex II es refereix als fitxers governatius, considerant-se la creació de dos fitxers. El primer, el pròpiament Governatiu, que contindrà les dades de caràcter personal que deriven dels procediments governatius, així com les que, amb les normes administratives aplicables, definisquen la relació funcionarial o laboral de les persones destinades en els òrgans judicials i les situacions i incidències que s'hi esdevinguen, així com les dades mèdiques imprescindibles relatives a les dites situacions. I el segon, el d'Usuaris, que inclourà les dades de caràcter personal dels usuaris de les distintes aplicacions informàtiques existents en els òrgans judicials. Per al primer dels fitxers es preveu l'adopció de les mesures de seguretat de nivell alt, i per al segon, de nivell bàsic.  
Per tant, és procedent acordar:  
Primer: la creació dels fitxers de caràcter personal dependents dels òrgans judicials, referits en els annexos I i II que s'adjunten al present acord, que adoptaran l'estructura i mesures de seguretat declarades en els dits annexos.   
Segon: notificar el present acord a l'Agència Espanyola de Protecció de Dades.  
Tercer: publicar el present acord en el Boletín Oficial del Estado, així com en cada un dels diaris de les comunitats autònomes.  
Annex I: fitxers jurisdiccionals  
A. Nom del fitxer: Assumptes jurisdiccionals.  
a) Finalitat i usos previstos: gestió, consulta d'informació i emissió de documents processals relatius a procediments tramitats davant dels òrgans judicials.  
b) Persones de qui s'obtindran dades:   
1. Demandants, demandats i promotors dels processos civils on ha d'intervenir el Ministeri Fiscal en defensa de la legalitat, dels drets fonamentals i de l'interés públic tutelat per la llei.  
2. Denunciant, querellant, denunciat, querellat, perjudicat i responsable civil.  
3. Professionals a qui s'encomane la defensa o representació processal de les parts.  
4. Testimonis.  
5. Pèrits.  
c) Procediment de recollida de dades: documents, gravacions, escrits, resolucions que figuren en els procediments i la resta d'actuacions que, amb subjecció a les normes procedimentals, s'hi realitzen, procedents de l'òrgan judicial, de les parts, d'organismes o tercers requerits pels òrgans judicials.  
d) Estructura bàsica del fitxer i tipus de dades: s'inclouran les dades de caràcter personal que deriven de les actuacions jurisdiccionals i, en particular, les següents:  
1. Les que atenent el que disposen les lleis processals siguen necessàries per al registre i identificació del procediment amb què es relacionen.  
2. Les que siguen necessàries per a la identificació i localització dels qui puguen tenir dret a intervenir-hi com a part.  
3. Les que siguen necessàries per a la identificació dels qui assumisquen les labors de defensa o representació processal o intervinguen en qualsevol altra condició en el procediment.  
4. Les que exterioritzen les resolucions dictades i les actuacions que s'hi han realitzat.  
5. Les derivades de la instrucció o tramitació de les diligències judicials.  
e) Cessions i transferències:  
1. Òrgan judicial, per aplicació de les normes de cooperació jurisdiccional, o de competència territorial, objectiva o funcional, que determinen l'atribució del coneixement de l'assumpte o procediment, o d'alguna de les seues incidències, o la realització d'actuacions determinades, a un òrgan judicial distint.  
2. Defensor del Poble, Ministeri Fiscal o el Tribunal de Comptes, en l'exercici de les funcions que té atribuïdes.  
3. Les derivades de convenis internacionals ratificats per Espanya, així com de normes comunitàries de cooperació judicial.  
4. Consell General del Poder Judicial, en l'exercici de les funcions que té atribuïdes.  
f) Responsable del tractament: òrgan judicial que conega del procediment, quedant el seu funcionament sota la dependència directa del secretari judicial.  
g) Serveis davant dels quals s'exerciran els drets: a la seu de l'òrgan judicial que conega del procediment.   
h) Encarregat del tractament:   
1. Tribunal Suprem: Ministeri de Justícia en coordinació amb el Gabinet Tècnic d'Informació i Documentació del Tribunal Suprem.  
2. Resta d'òrgans judicials: administració pública competent en la dotació de mitjans materials, en el seu respectiu àmbit territorial.  
i) Nivell de seguretat: alt.   
B. Nom del fitxer: Registre d'assumptes  
a) Finalitat i usos previstos: gestió, consulta i emissió de documents relatius als assumptes registrats i la informació sobre l'òrgan judicial que coneix d'estos.   
b) Persones de qui s'obtindran dades:   
1. Demandants, demandats i promotors dels processos civils on ha d'intervenir el Ministeri Fiscal en defensa de la legalitat, dels drets fonamentals i de l'interés públic tutelat per la llei.  
2. Denunciant, querellant, denunciat, querellat, perjudicat i responsable civil.  
3. Professionals a qui s'encomane la defensa o representació processal de les parts.  
c) Procediment de recollida de dades: documents, gravacions, escrits procedents de les parts, d'organismes o tercers requerits pels òrgans judicials.  
d) Estructura bàsica del fitxer i tipus de dades:   
1. Les que atenent el que disposen les lleis processals siguen necessàries per al registre i identificació del procediment amb què es relacionen.  
2. Les que siguen necessàries per a la identificació i localització dels qui puguen tenir dret a intervenir-hi com a part.  
3. Les que siguen necessàries per a la identificació dels qui assumisquen les labors de defensa o representació processal o intervinguen en qualsevol altra condició en el procediment.  
e) Cessions i transferències:   
1. Òrgan judicial, per aplicació de les normes de cooperació jurisdiccional, o de competència territorial, objectiva o funcional, que determinen l'atribució del coneixement de l'assumpte o procediment, o d'alguna de les seues incidències, o la realització d'actuacions determinades, a un òrgan judicial distint.  
2. Defensor del Poble, Ministeri Fiscal o el Tribunal de Comptes, en l'exercici de les funcions que té atribuïdes.  
3. Les derivades de convenis internacionals ratificats per Espanya, així com de normes comunitàries de cooperació judicial.  
4. Consell General del Poder Judicial, en l'exercici de les funcions que té atribuïdes.  
f) Responsable del tractament: secretari judicial encarregat del registre.  
g) Serveis davant dels quals s'exerciran els drets: a la seu del registre.   
h) Encarregat del tractament:   
1. Tribunal Suprem: Ministeri de Justícia en coordinació amb el Gabinet Tècnic d'Informació i Documentació del Tribunal Suprem.  
2. Resta d'òrgans judicials: administració pública competent en la dotació de mitjans materials, en el seu respectiu àmbit territorial.  
i) Nivell de seguretat: alt.  
Annex II: fitxers governatius  
A. Nom del fitxer: Governatiu  
a) Finalitat i usos previstos: gestió, consulta i emissió de documents governatius relatius a les plantilles de jutges i magistrats, secretaris judicials, així com de la resta del personal adscrit a l'Oficina Judicial.  
b) Persones de qui s'obtindran dades:   
1. Jutges i magistrats.  
2. Secretaris judicials  
3. Resta de personal adscrit a l'Oficina Judicial i, si pertoca, al Gabinet Tècnic d'Informació i Documentació del Tribunal Suprem.  
c) Procediment de recollida de dades:  
1. Directament dels mateixos afectats.  
2. Dels òrgans competents sobre els cossos o carreres a què pertanguen els afectats, quan la llei així ho permeta i dins dels límits que s'hi establisquen.  
3. Les que consten en les disposicions de nomenament publicades en el Boletín Oficial del Estado i butlletins oficials de les comunitats autònomes.  
d) Estructura bàsica del fitxer i tipus de dades: s'inclouran les dades de caràcter personal:  
1. Que deriven dels procediments governatius.  
2. Les que, d'acord amb les normes administratives aplicables, definisquen la relació funcionarial o laboral de les persones destinades en els òrgans judicials i les situacions i incidències que s'hi esdevinguen, així com les dades mèdiques imprescindibles relatives a les dites situacions.  
e) Cessions i transferències: en l'exercici de les funcions que tenen encomanades per una norma amb rang de llei:  
1. Consell General del Poder judicial.  
2. Òrgans governatius.  
3. Administracions públiques territorials amb competència en matèria de personal de l'administració de justícia.  
f) Responsable del tractament: l'òrgan governatiu amb competència segons les previsions de la Llei Orgànica del Poder Judicial.  
g) Serveis davant dels quals s'exerciran els drets: a la seu de l'òrgan governatiu corresponent.  
h) Encarregat del tractament:   
1. Tribunal Suprem: Ministeri de Justícia en coordinació amb el Gabinet Tècnic d'Informació i Documentació del Tribunal Suprem.  
2. Resta d'òrgans judicials: administració pública competent en la dotació de mitjans materials, en el seu respectiu àmbit territorial.  
i) Nivell de seguretat: alt.  
B. Nom del fitxer: Usuaris  
a) Finalitat i usos previstos: gestió, manteniment i control dels comptes d'usuaris habilitats en els sistemes de gestió processal i la resta d'aplicacions informàtiques, aprovats pel Consell General del Poder Judicial.  
b) Persones de qui s'obtindran dades: persones a qui estan associats els distints comptes d'usuari.  
c) Procediment de recollida de dades:   
1. Directament dels usuaris.  
2. Dels òrgans competents sobre els cossos o carreres a què pertanguen.  
d) Estructura bàsica del fitxer i tipus de dades: s'inclouran les dades de caràcter personal dels usuaris de les distintes aplicacions.  
e) Cessions i transferències: Consell General del Poder Judicial i administracions públiques competents, en l'exercici de les funcions que tenen atribuïdes.  
f) Responsable del tractament i serveis davant dels quals s'exerciran els drets: davant de l'administració pública competent en la dotació de mitjans materials, en el seu respectiu àmbit territorial.  
g) Encarregat del tractament:   
1. Tribunal Suprem: Ministeri de Justícia en coordinació amb el Gabinet Tècnic d'Informació i Documentació del Tribunal Suprem  
2. Resta d'òrgans judicials: administració pública competent en la dotació de mitjans materials, en el seu respectiu àmbit territorial.  
h) Nivell de seguretat: bàsic.  
Madrid, 20 de setembre de 2006.. El president del Consell General del Poder Judicial: Francisco José Hernando Santiago.


Còpia Permalink ELI